AMA ซื้อเรือใหม่ขนาด 13,001 เคทเวทตัน มูลค่า 381.92 ลบ.
AMA ซื้อเรือบรรทุกน้ำมันและสารเคมีลำใหม่ขนาด 13,001 เคทเวทตัน มูลค่า 381.92 ลบ. เตรียมรับมอบ 15 ส.ค.นี้ ส่งผลให้กองเรือเพิ่มเป็น 10 ลำ คาดเริ่มให้บริการขนส่ง-รับรู้รายได้ใน Q3/60
14 ก.ค. 2560

นายพิศาล รัชกิจประการ กรรมการผู้จัดการ บริษัท อาม่า มารีน จำกัด (มหาชน) หรือ AMA เปิดเผยว่า บริษัทลงทุนซื้อเรือบรรทุกน้ำมัน และสารเคมีลำใหม่ 1 ลำ ได้แก่เรือ Mt. Global Jupiter กับ ALAVANCA INC. โดยมีมูลค่าสัญญารวม 11,200,000 ดอลลาร์สหรัฐอเมริกา หรือคิดเป็นเงินไทยประมาณ 381,920,000 บาท (โดยใช้อัตราแลกเปลี่ยน 34.10 บาทต่อ 1 ดอลลาร์สหรัฐอเมริกา)
โดยเรือลำใหม่นี้มีน้ำหนักบรรทุก 13,001 เดทเวทตัน ส่งผลให้ภายหลังการลงทุนซื้อเรือลำดังกล่าว กองเรือบรรทุกน้ำมันของบริษัทฯจะมีจำนวนเพิ่มขึ้นจาก 9 ลำเป็น 10 ลำ และมีน้ำหนักบรรทุกรวม เพิ่มขึ้นจาก 69,980 เดทเวทตัน เป็น 82,981 เดทเวทตัน หรือคิดเป็นเพิ่มขึ้น 18.57%
สำหรับการลงทุนซื้อเรือในครั้งนี้บริษัทใช้เงินที่ได้จากการเสนอขายหุ้นเพิ่มทุนต่อประชาชนในสัดส่วน 20% ของมูลค่าเรือทั้งหมด และใช้เงินที่ได้จากการกู้ยืมจากสถาบันการเงินในสัดส่วน 80% ของมูลค่าเรือทั้งหมด
โดยหลังจากการลงทุนซื้อเรือลำดังกล่าวบริษัทมีแผนที่จะนำไปให้บริการขนส่งสินค้าเหลวไปยังภูมิภาคเอเชียตะวันออก เช่นจีน เกาหลีใต้ และญี่ปุ่น เป็นต้น รวมถึงภูมิภาคเอเชียใต้ เช่น อินเดีย ศรีลังกา และบังคลาเทศ เป็นต้น ซึ่งจะส่งผลให้บริษัทมีรายได้จากการให้บริการขนส่งสินค้าทางเรือเพิ่มขึ้น โดยบริษัทจะรับมอบเรือลำใหม่ในวันที่ 15 ส.ค.60 และจะสามารถเริ่มให้บริการขนส่ง รวมถึงสามารถรับรู้รายได้ภายในไตรมาส 3/60
“การเพิ่มกองเรือในครั้งนี้จะช่วยเพิ่มศักยภาพในการให้บริการขนส่งสินค้าทางเรือให้มีประสิทธิภาพมากขึ้น ซึ่งเรือลำดังกล่าวจะเป็นอีกหนึ่งปัจจัยที่ทำให้ผลประกอบการของบริษัทฯในปีนี้เติบโตได้ตามเป้าหมายที่ได้วางไว้”นายพิศาล กล่าว